text: достық түркістан облысының шардара ауданындағы ауыл, достық ауылдық округі орталығы. аудан орталығы шардара қаласынан солтүстікке қарай 90 км, сырдария өзенінің сол жағасындағы жусан, баялыш, көкпек басым өскен шөлді белдемде орналасқан. 1999 жылы жергілікті тұрғындар саны 2738 адам (1433 ер адам және 1305 әйел адам) болса, 2009 жылы 3238 адамды (1677 ер адам және 1561 әйел адам) құрады. 1977 жылы құрылған «достық» кеңшарының орталығы болып келді. оның негізінде мақта өсірумен айналысатын шаруа қожалықтары мен өндірістік кооперативтер құрылған. орта мектеп, пункт, мақта қабылдау пункт, мақта өңдеу зауыты т.б. мекемелер бар. тұрғындары басқа елді мекендермен автомобиль жолы арқылы қатынасады.